S-1357/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 21. febrúar 2023, á hendur Þ-kk-þgf Á-kk-þgf F-kk-þgf, kt. [...], [...], [...], fyrir eftirtalin brot:

„fyrir peningaþvætti með því að hafa á tímabilinu 19. júní 2019 til 26. júlí 2019 tekið við, nýtt og/eða umbreytt millifærslum frá erlendum fyrirtækjum samtals að fjárhæð kr. 13.464.508 á reikninga sína nr. [...] og [...] og í kjölfarið tekið út samtals kr. 13.415.000 í reiðufé og afhent óþekktum aðila, en fjármunirnir eru ávinningur af refsiverðum brotum sem er talinn eiga uppruna sinn að rekja til fjársvika í gegnum internetið en færslurnar sundurliðast sem hér greinir:

Millifærslur

Tilvik Dagsetning Fjárhæðkr. Fyrirtæki

1 19. júní 2019 5.628.528 [...] - Danmörk

2 19. júlí 2019 7.835.980 [...] - Rússland

Samtals kr. 13.464.508

Seðlaúttektir

Tilvik Dagsetning Fjárhæð kr. Útibú

1 20. júní 2019 5.600.000 [...], Kópavogi

2 24. júlí 2019 3.500.000 [...], Reykjavík

Samtals kr. 13.415.000

Telst þetta varða við 1. mgr. 264. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Þess er krafist að ákærða verði gert að sæta upptöku á haldlögðum fjármunum að fjárhæð 49.508 krónum, sem varðveittir eru á vörslureikning lögreglustjórans á höfuðborgarsvæðinu nr. [...]. Er krafa um upptöku byggð á heimild samkvæmt VII. kafla A. almennra hegningarlaga nr. 19/1940, einkum 69., og 69. b- d og f gr. almennra hegningarlaga nr. 19/1940.“

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dags. 17. febrúar 2023, hlaut hann árið 2015 skilorðsbundinn dóm vegna brots gegn 1. mgr. 218. gr. almennra hegningarlaga nr. 19/1940 og í desember 2019 hlaut hann sekt fyrir umferðarlagabrot. Brot ákærða nú voru framin fyrir uppkvaðningu síðar greinda dómsins og verður ákærða því gerður hegningarauki. Með hliðsjón af framangreindu, sakarefni þessa mál sog játningu ákærða þykir refsing hans hæfilega ákveðin fangelsi í átta mánuði en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru eru gerðar upptækar 49.508 krónur sem lögregla lagði hald á við rannsókn málsins.

Ákærði greiði málsvarnarþóknun skipað verjanda síns, Þ-kk-ef S-kk-ef S-kk-ef lögmanns, 331.452 krónur að meðtöldum virðisaukaskatti, en ekki leiddi annan kostnað af meðferð málsins.

Af hálfu ákæruvaldsins flutti málið H-kk-nf G-kk-nf aðstoðarsaksóknari vegna S-kvk-ef R-kvk-ef A-kvk-ef r aðstoðarsaksóknara.

B-kvk-nf B-kvk-nf héraðsdómari kveður upp dóm þennan.

DÓMSORÐ:

Ákærði, Þ-kk-nf Á-kk-nf F-kk-nf sæti fangelsi í átta mánuði en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði sæti upptöku á 49.508 krónum.

Ákærði greiði málsvarnarþóknun skipað verjanda síns, Þ-kk-ef S-kk-ef S-kk-ef lögmanns, 331.452 krónur.

B-kvk-nf B-kvk-nf